KOMISSION ASETUS (EU) 2020/1633,

annettu 27 päivänä lokakuuta 2020,

Euroopan parlamentin ja neuvoston asetuksen (EY) N:o 396/2005 liitteiden II, III, IV ja V muuttamisesta siltä osin kuin on kyse atsinfossimetyylin, bentatsonin, dimetomorfin, fludioksoniilin, flufenoksiuronin, oksadiatsonin, fosalonin, pyraklostrobiinin, karkotteiden: mäntyöljy ja teflubentsuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin bentatsonin, dimetomorfin, fludioksoniilin, pyraklostrobiinin ja teflubentsuronin jäämien enimmäismäärät. Atsinfossimetyylin jäämien enimmäismäärät vahvistettiin kyseisen asetuksen liitteessä II sekä liitteessä III olevassa B osassa. Flufenoksiuronin, oksadiatsonin ja fosalonin jäämien enimmäismäärät vahvistettiin kyseisen asetuksen liitteessä III olevassa A osassa. Karkotteet: mäntyöljy sisällytettiin kyseisen asetuksen liitteeseen IV.

(2) Tehoainetta bentatsoni sisältävän kasvinsuojeluaineen käyttöä perunoihin, purjoihin, lehdistä ja yrteistä saataviin yrttiuutejuomiin, unikonsiemeniin ja soijapapuihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Dimetomorfin osalta tällainen hakemus tehtiin sen käytöstä karhunvatukoihin ja vadelmiin. Fludioksoniilin osalta tällainen hakemus tehtiin sen käytöstä mansikoihin, raparpereihin, pellavansiemeniin, seesaminsiemeniin, rapsinsiemeniin, sinapinsiemeniin, kurkkuyrtinsiemeniin, ruistankionsiemeniin ja hampunsiemeniin. Pyraklostrobiinin osalta tällainen hakemus tehtiin sen käytöstä syötäviksi tarkoitettuihin viinirypäleisiin, sokerimaisseihin ja kahvipapuihin. Teflubentsuronin osalta tällainen hakemus tehtiin sen käytöstä omenoihin, ruusukaaleihin/brysselinkaaleihin ja keräkaaleihin.

(4) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot hakijoille, komissiolle ja jäsenvaltioille sekä julkisti ne.

(6) Bentatsonin osalta hakija toimitti tietoja, jotka eivät olleet saatavilla asetuksen (EY) N:o 396/2005 12 artiklan mukaisesti tehdyn tarkastelun aikana. Tiedot koskevat jäämäkokeita, analyysimenetelmiä, varastointistabiiliutta ja ruokintatutkimusta. Elintarviketurvallisuusviranomainen suositteli uusien tietojen perusteella jäämien enimmäismäärien alentamista perunoiden ja eläinperäisten tuotteiden osalta ja jäämien enimmäismäärän nostamista lehdistä ja yrteistä saatavien yrttiuutejuomien osalta. Purjojen osalta ei toimitettu jäämäkokeita koskevia puuttuvia tietoja. Sen vuoksi on aiheellista poistaa asetuksen (EY) N:o 396/2005 liitteessä II purjoille vahvistettu jäämien enimmäismäärä.

(7) Dimetomorfin osalta hakija toimitti jäämäkokeista tiedot, joita ei ollut aiemmin saatavilla. Elintarviketurvallisuusviranomainen suositteli uusien tietojen perusteella jäämien enimmäismäärien alentamista karhunvatukoiden ja vadelmien osalta asiaankuuluvaan määritysrajaan.

(8) Fludioksoniilin osalta hakija toimitti jäämäkokeista tiedot, joita ei ollut aiemmin saatavilla, ja ruokintatutkimuksen. Elintarviketurvallisuusviranomainen suositteli uusien tietojen perusteella jäämien enimmäismäärien alentamista tiettyjen eläinperäisten tuotteiden osalta asiaankuuluvaan määritysrajaan.

(9) Pyraklostrobiinin osalta hakija toimitti jäämäkokeista ja analyysimenetelmistä tiedot, joita ei ollut aiemmin saatavilla. Elintarviketurvallisuusviranomainen totesi uusien tietojen perusteella, että kyseisen tehoaineen nykyinen käyttö syötäviksi tarkoitettuihin viinirypäleisiin on saannin kannalta ongelmallista. Jäsenvaltioita pyydettiin raportoimaan mahdollisista vaihtoehtoisista hyvistä maatalouskäytännöistä, joista ei aiheutuisi kuluttajille sellaista riskiä, jota ei voida hyväksyä. Jäsenvaltiot yksilöivät vaihtoehtoisen hyvän maatalouskäytännön syötäviksi tarkoitetuille viinirypäleille, joiden osalta jäämien enimmäismääräksi olisi vahvistettava 0,3 mg/kg.

(10) Teflubentsuronin osalta hakija toimitti hydrolyysistä, aineenvaihdunnasta ja analyysimenetelmistä tiedot, joita ei ollut aiemmin saatavilla. Elintarviketurvallisuusviranomainen suositteli uusien tietojen perusteella jäämien enimmäismäärien alentamista eläinperäisten tuotteiden osalta asiaankuuluvaan määritysrajaan.

(11) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(12) Tehoaineen atsinfossimetyyli hyväksynnän voimassaoloaika päättyi 1 päivänä tammikuuta 2007 (3). Tehoaine flufenoksiuroni jätettiin hyväksymättä komission täytäntöönpanoasetuksella (EU) N:o 942/2011 (4). Tehoaineen oksadiatsoni hyväksynnän voimassaoloaika päättyi 31 päivänä joulukuuta 2018 (5). Tehoaine fosaloni jätettiin hyväksymättä komission päätöksellä 2006/1010/EY (6). Tehoaineen mäntypiki hyväksyntä peruutettiin komission täytäntöönpanoasetuksella (EU) 2017/1125 (7). Tehoaineen raaka mäntyöljy hyväksyntä peruutettiin komission täytäntöönpanoasetuksella (EU) 2017/1186 (8).

(13) Kaikki näitä tehoaineita sisältävien kasvinsuojeluaineiden voimassa olevat luvat on peruutettu. Sen vuoksi on aiheellista poistaa kyseisille aineille asetuksen (EY) N:o 396/2005 liitteissä II ja III vahvistetut jäämien voimassa olevat enimmäismäärät kyseisen asetuksen 17 artiklan ja 14 artiklan 1 kohdan a alakohdan mukaisesti, lukuun ottamatta teessä olevan flufenoksiuronin jäämien enimmäismäärää, joka on kuluttajien kannalta turvallinen (9) ja vastaa Japanin tekemää tuonnissa sallittavia enimmäismääriä koskevaa hakemusta, ja mausteissa esiintyvän atsinfossimetyylin ja fosalonin jäämien enimmäismääriä, jotka vastaavat seurantatietojen perusteella vahvistettuja Codex-raja-arvoja ja joille altistutaan ravinnon kautta erittäin vähäisessä määrin (10). Karkotteita: mäntyöljy koskeva kohta on aiheellista poistaa asetuksen (EY) N:o 396/2005 liitteestä IV ja luetella kyseistä ainetta koskevat oletusarvot liitteessä V kyseisen asetuksen 18 artiklan 1 kohdan b alakohdan mukaisesti.

(14) Komissio kuuli Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat, että tekninen kehitys mahdollistaa alempien määritysrajojen asettamisen tietyille tuotteille. Oletusarvot niille tehoaineille, joiden osalta kaikki jäämien enimmäismäärät olisi alennettava asianmukaiseen määritysrajaan, olisi lueteltava liitteessä V asetuksen (EY) N:o 396/2005 18 artiklan 1 kohdan b alakohdan mukaisesti.

(15) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(16) Sen vuoksi asetusta (EY) N:o 396/2005 olisi muutettava.

(17) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymätoimenpiteestä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(18) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(19) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III, IV ja V tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 25 päivää toukokuuta 2021, lukuun ottamatta pyraklostrobiinia syötäviksi tarkoitetuissa viinirypäleissä ja karkotteita: mäntyöljy kaikissa tuotteissa.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 25 päivästä toukokuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä lokakuuta 2020. Komission puolesta Ursula VON DER LEYEN Puheenjohtaja

(1) EUVL L 70, 16.3.2005, s. 1.

2

Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the evaluation of confirmatory data following the Article 12 MRL review for bentazone. EFSA Journal 2019;17(5):5704.

Reasoned opinion on the modification of the existing maximum residue levels for bentazone in soyabeans and poppy seeds. EFSA Journal 2019;17(7):5798.

Reasoned opinion on the evaluation of confirmatory data following the Article 12 MRL review for dimethomorph. EFSA Journal 2018;16(10):5433.

Reasoned opinion on the modification of the existing maximum residue levels for fludioxonil in rhubarbs. EFSA Journal 2019;17(9):5815.

Reasoned opinion on the evaluation of confirmatory data following the Article 12 MRL review for fludioxonil. EFSA Journal 2019;17(9):5812.

Reasoned opinion on the modification of the existing maximum residue levels for fludioxonil in certain oilseeds. EFSA Journal 2020;18(1):5994.

Reasoned opinion on the modification of the existing maximum residue level for pyraclostrobin in sweet corn. EFSA Journal 2019;17(10):5841.

Reasoned opinion on the evaluation of confirmatory data following the Article 12 MRL review for pyraclostrobin. EFSA Journal 2018;16(11):5472.

Reasoned opinion on the evaluation of confirmatory data following the Article 12 MRL review for teflubenzuron. EFSA Journal 2018;16(10):5427.

(3) Komission asetus (EY) N:o 1335/2005, annettu 12 päivänä elokuuta 2005, asetuksen (EY) N:o 2076/2002 ja päätösten 2002/928/EY, 2004/129/EY, 2004/140/EY, 2004/247/EY ja 2005/303/EY muuttamisesta neuvoston direktiivin 91/414/ETY 8 artiklan 2 kohdassa tarkoitetun määräajan osalta sekä tiettyjen direktiivin liitteeseen I sisältymättömien tehoaineiden käytön jatkamisen osalta (EUVL L 211, 13.8.2005, s. 6).

(4) Komission täytäntöönpanoasetus (EU) N:o 942/2011, annettu 22 päivänä syyskuuta 2011, tehoaineen flufenoksiuroni hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission päätöksen 2008/934/EY muuttamisesta (EUVL L 246, 23.9.2011, s. 13).

(5) Komission direktiivi 2008/69/EY, annettu 1 päivänä heinäkuuta 2008, neuvoston direktiivin 91/414/ETY muuttamisesta klofentetsiinin, dikamban, difenokonatsolin, diflubentsuronin, imatsakiinin, lenasiilin, oksadiatsonin, pikloraamin ja pyriproksifeenin sisällyttämiseksi siihen tehoaineina (EUVL L 172, 2.7.2008, s. 9).

(6) Komission päätös 2006/1010/EY, tehty 22 päivänä joulukuuta 2006, fosalonin sisällyttämättä jättämisestä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta (EUVL L 379, 28.12.2006, s. 127).

(7) Komission täytäntöönpanoasetus (EU) 2017/1125, annettu 22 päivänä kesäkuuta 2017, tehoaineen hajukarkottimet, eläin- tai kasviperäiset / mäntypiki hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (EUVL L 163, 24.6.2017, s. 10).

(8) Komission täytäntöönpanoasetus (EU) 2017/1186, annettu 3 päivänä heinäkuuta 2017, tehoaineen hajukarkottimet, eläin- tai kasviperäiset/raaka mäntyöljy hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti sekä komission täytäntöönpanoasetuksen (EU) N:o 540/2011 muuttamisesta (EUVL L 171, 4.7.2017, s. 131).

(9) Reasoned opinion on the modification of the existing MRL for flufenoxuron in tea (dried leaves and stalks, fermented of Camellia sinensis). EFSA Scientific Report (2009); 267.

(10) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-51%252FREPORT%252FFinal%252520Report%252FREP19_PRe.pdf.

Report of the 51st session of the Codex Committee on Pesticide Residues. Appendix III. Macao, Kiina, 8.–13. huhtikuuta 2019.